da en en en fr de da id da nb da da da da da da da da nb da de da da da da da da da da da en en
De Gamle sluttede sæsonen af med manér - Svanholm Cricketklub
Torsdag d. 2. september 2010 kl. 06:54 af Henrik Pfaff
Selv om vi ikke som foregående 3 år ikke var i finalen om Sherry de Terry-pokalen, var alle opsatte på, at årets sidste kamp i Forty Clubs afslutningsstævne skulle vindes. Det var Old Boys-rækkens nummer 3 og fire, der skulle mødes, så vores modstander var i år et kombineret Forty Øst-mandskab med deltagelse af blandt andre Fortys præsident Ole Christiansen samt forbundets formand Thomas Kentorp.
De øvrige kampe, der skulle spilles, var Køge – Glostrup om 1./2.-pladsen samt Ringsted-KB/Soraner om 5./6.-pladsen, med sejre til Køge samt Ringsted. Alle kampe blev spillet samtidigt og var aftalt til 2x20 overs henset årstiden. Og apropos årstiden var man meget spændte på, som det fremgår af nogle af billederne, om de regntunge skyer, man kunne se i horisonten, ville drive ind over Svanholm Park, medens der blev spillet. Det blev dog gudskelov kun til nogle få regndråber, der ikke medførte nogen afbrydelse af de 3 kampe.
Og som alle havde forventet lykkedes det også Morten Petersson i årets sidste kamp på forunderlig vis IGEN at tabe lodtrækningen, hvorefter vi blev sendt i marken. Flemming Søegaard (0 for 33) og Allan Majgaard (2 for 34) fik den utaknemmelige opgave at åbne kastningen, da Forty Combined havde sendt noget tungt skyts til gærdet. Så efter halvdelen af overne sagde tavlen desværre 68 point. Så gik det straks noget bedre med de to efterfølgere Morten (1 for 12) og især Allan From (2 for 7), der gjorde, at Forty var ude efter 14.1 overs med ”kun” 88 point på tavlen. Det skal dog retfærdigvis siges, at vore bowlere ikke var helt heldige en del gribechancer, selv om Kenneth Schwaner-Hansen med et fremragende greb faldt bagover og hamrende nakken i jorden, hvilket medførte en mindre pause i spillet, medens Kenneth kom til hægterne igen.
Med vort eget skyts på plads åbnede vi med Allan M. (25*) og Morten (28*), der koncentrerede ventede på de løse bolde, der ikke var alt mange af fra Fortys åbningskastere. Totalen sneg sig dog stille og roligt opefter, og da afløserne Allan F. (20*) og Kenneth (10*) kom ind var det stort set en formssag, hvis de da kunne holde deres gærde, at batte den endelige sejr hjem, hvilket da også skete efter 14 overs. Uden for i kulisserne stod Michael Petersson, Lars Bo Gottwald, Leif Hansen og Flemming klar, dog uden at komme i aktion.
Selv om vi havde skiftet omklædningsrum, betød det da ikke, at der her var flere duelige brusere til rådighed end i vores normale rum, så det var en fornuftig beslutning af Te Captain, at servere et krus koldt øl til De Gamle, så presset på bruserne dermed blev nedsat.
Efter badet var der herefter grillbøffer og –pølser med salat, igen i år arrangeret af utrættelige Henrik og Annette Pfaff med flere, igen se billederne, hvorunder pokalen blev overrakt til de nye vindere – nemlig Køge.
Atter en sæson er hermed gået, hvor vi havde sat næserne op efter at kunne forsvare pokalen indtil sidste kamp, men sådan skulle det altså ikke gå i år.
Forty Øst/AB 88 for 5 på 14.1 overs
Svanholm 91 for 0 på 12 overs
Fra en referent med fyldt mave